Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ.1251/1999 για τη θέσπιση καθεστώτος στήριξης των παραγωγών ορισμένων αροτραίων καλλιεργειών, προκειμένου να συμπεριληφθεί το ρύζι

(υποβληθείσες από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

H ευρωπαϊκή αγορά ρυζιού αντιμετωπίζει σοβαρή έλλειψη ισορροπίας.

Στις αρχές της περιόδου εμπορίας 1999/2000, συνολικώς 495 402 τόνοι αναποφλοίωτου ρυζιού (που ισοδυναμεί με περίπου 303 000 τόνους λευκασμένου ρυζιού) αποθεματοποιήθηκαν στη δημόσια παρέμβαση, ποσότητα που αντιπροσωπεύει ποσοστό περίπου 20% της εσωτερικής παραγωγής. Αν δεν αλλάξει η κατάσταση, η ποσότητα αυτή ενδέχεται να αυξηθεί με ρυθμό 150 000 έως 200 000 τόνων ισοδύναμου λευκασμένου ρυζιού ανά έτος, από τους οποίους μπορούν να αφαιρεθούν μόνο ορισμένες περιστασιακές πωλήσεις στο πλαίσιο προγραμμάτων επισιτιστικής βοήθειας. Το οικονομικό κόστος είναι σοβαρό επειδή, λόγω της αλλοίωσης στη διάρκεια της αποθήκευσης, το ρύζι ενέχει τον κίνδυνο απώλειας της αξίας του μετά από δύο έως τρία έτη.

Οι αγοραίες τιμές μονίμως κινούνται κάτω από τα επίπεδα των τιμών παρέμβασης.

Η έλλειψη ισορροπίας προκαλείται από συνδυασμό ανόδου των εισαγωγών και αυξημένης παραγωγής, καθώς και από τον περιορισμό των επιδοτούμενων εξαγωγών βάσει της συμφωνίας GATT.

Πρέπει συντόμως να εξευρεθεί λύση στο ανωτέρω πρόβλημα με την αναθεώρηση της κοινής οργάνωσης αγοράς του ρυζιού, η οποία θα πρέπει να αρχίσει να ισχύει το συντομότερο δυνατό, δηλαδή κατά την περίοδο εμπορίας 2001/2002. Η λύση αυτή θα πρέπει να επιτευχθεί με την αύξηση της ανταγωνιστικότητας της ευρωπαϊκής παραγωγής, καθώς και με τη βελτίωση της ομαλότητας της αγοράς ρυζιού. Θα πρέπει επίσης να μειωθεί η ευρωπαϊκή παραγωγή ρυζιού.

2. Σημερινη και μελλοντικη κατασταση στην αγορα

Από πολλών ήδη ετών, η κοινοτική παραγωγή ρυζιού συνίσταται σε ρύζι τύπου Japonica (στρογγυλόσπερμο και μεσόσπερμο), που καταναλώνεται στα παραγωγά κράτη μέλη (Ιταλία, Ισπανία, Ελλάδα, Γαλλία και Πορτογαλία).

Ωστόσο, στα βόρεια κράτη μέλη η κατανάλωση συνίσταται κυρίως σε ρύζι τύπου Indica (μακρόσπερμο) που εισάγεται από τις ΗΠΑ, τις χώρες ΑΚΕ/ΥΧΕ, την Ταϋλάνδη, την Ινδία και το Πακιστάν.

Στο διάστημα μεταξύ 1988 έως 1993, προκειμένου η παραγωγή να μεταστραφεί από το πλεονάζον ρύζι Japonica στο Indica, η Κοινότητα ενεθάρρυνε την παραγωγή ποικιλιών ρυζιού Indica μέσω άμεσων πληρωμών στους παραγωγούς. Μετά το ανωτέρω διάστημα, ακόμη και χωρίς άμεσες πληρωμές, αυξήθηκε η παραγωγή ρυζιού Indica συνεπεία της ζήτησης από τα βόρεια κράτη μέλη (από 27 000 εκτάρια κατά την περίοδο 1988/89, σε 120 000 εκτάρια το 1999/2000), καλύπτοντας ποσοστό 55% της κατανάλωσης του τύπου αυτού ρυζιού στην Κοινότητα.

Πίνακας 1: Ισοζύγιο ρυζιού στην ΕΕ, στο διάστημα μεταξύ 1994/95 - 1999/2000

>ΘΕΣΗ ΠIΝΑΚΑ>

Η παραγωγή αυξήθηκε μετά το 1996/97, λόγω της αύξησης της έκτασης σποράς ρυζιού, καθώς και των υψηλών εσοδειών που ακολούθησαν το τέλος της ξηρασίας στην Ισπανία και τις καλές γενικές καιρικές συνθήκες. Για το 1998/99, σημειώνεται κάποια υποχώρηση της παραγωγής ρυζιού, που προκαλείται πιθανώς από χαμηλές αγοραίες τιμές (βλέπε παράγραφος 3).

Οι εισαγωγές αυξήθηκαν μετά το 1994/95, συνεπεία της εφαρμογής της συμφωνίας του Γύρου της Ουρουγουάης (ειδικώς για το ρύζι Basmati) και την εφαρμογή προτιμησιακών καθεστώτων (δασμολογικές ποσοστώσεις, ΑΚΕ).

Οι συνολικές εξαγωγές σταθεροποιήθηκαν μετά το 1996/97, επειδή οι επιχειρήσεις επισιτιστικής βοήθειας αντικαταστάθηκαν εν μέρει από εξαγωγές σε εμπορική βάση.

Η κατανάλωση αυξήθηκε μετά το 1995/96, κυρίως λόγω της ένταξης νέων κρατών μελών.

Μετά την περίοδο 1996/97, η ΕΕ άρχισε να συσσωρεύει αποθέματα παρέμβασης λόγω συνδυασμού της ανόδου των εισαγωγών και της αυξημένης εγχώριας παραγωγής. Κατά την τελευταία τριετία, αγοράστηκαν στην παρέμβαση συνολικώς 818 000 τόνοι αναποφλοίωτου ρυζιού. Αυτό αντιστοιχεί κατά μέσον όρο σε 273 000 τόνους αναποφλοίωτου ρυζιού ανά έτος ή σε 164 000 πλήρως λευκασμένου ρυζιού.

Πίνακας 2: Αγορές ρυζιού παρέμβασης στην ΕΕ

>ΘΕΣΗ ΠIΝΑΚΑ>

Οι προσωρινές αριθμητικές τιμές για την περίοδο 1999/2000 δείχνουν ποσότητα προσφερθείσα στην παρέμβαση ύψους περίπου 130 000 τόνων ισοδύναμου λευκασμένου ρυζιού. Όπως αναφέρθηκε ήδη, το ρύζι σε κατάσταση αποθήκευσης είναι ευπαθές και υφίσταται αλλοίωση, πρέπει δε να διασφαλίζονται ειδικές συνθήκες, συνεπαγόμενες δαπάνες, για να αποφευχθεί όσο γίνεται περισσότερο η ποιοτική αυτή υποβάθμιση.

Ορισμένες ποσότητες θα μπορούσαν να χρησιμοποιηθούν ως επισιτιστική βοήθεια προς τρίτες χώρες (Βόρεια Κορέα και Ρωσία), καθώς και για διανομή στους απόρους στην ΕΕ, τα συνολικά όμως δημόσια αποθέματα αυξήθηκαν σε 303 000 τόνους ισοδύναμου λευκασμένου ρυζιού, ή ποσοστό 20% της ετήσιας παραγωγής.

Οι δυνατότητες επιδοτούμενων εξαγωγών στο μέλλον θα περιοριστούν περαιτέρω λόγω του ορίου των 133 400 τόνων ανά έτος που επιβάλλεται με την GATT.

Αν διατηρηθεί η σημερινή κατάσταση, αναμένεται συσσώρευση των αποθεμάτων παρέμβασης με ρυθμό 250 000 έως 350 000 τόνων αναποφλοίωτου ρυζιού ανά έτος (ή 150 000 έως 210 000 λευκασμένου ρυζιού ανά έτος). Εκάστη μερίδα 100 000 τόνων αναποφλοίωτου ρυζιού που αγοράζονται στην παρέμβαση αντιπροσωπεύει για τον προϋπολογισμό άμεσο κόστος ύψους 10 εκατ. EUR (κόστος απομείωσης αξίας και εισόδου στο απόθεμα) και μετέπειτα κόστος ανά έτος, για τον προϋπολογισμό, ύψους 4 εκατ. EUR (κόστος αποθήκευσης και χρηματοπιστωτικό κόστος).

Τούτο σημαίνει ότι η κατάσταση καθίσταται αφόρητη από οικονομικής και δημοσιονομικής σκοπιάς.

3. Εξελιξη των τιμων παραγωγου (αναποφλοιωτο ρυζι)

Κατά την περίοδο 1995/96, η παραγωγή της ΕΕ παρέμενε χαμηλή συνεπεία της ξηρασίας στην Ισπανία. Στη διάρκεια του έτους αυτού, οι μέσες τιμές στο εσωτερικό της ΕΕ ήσαν υψηλότερες από τις τιμές παρέμβασης.

Κατά την περίοδο 1996/97, λόγω αύξησης της παραγωγής και των εισαγωγών, οι μέσες τιμές στο εσωτερικό έπεσαν σε επίπεδα πολύ κατώτερα από την τιμή παρέμβασης.

Κατά τις περιόδους εμπορίας 1997/98 και 1998/99, οι τιμές στο εσωτερικό κινούνταν επίσης χαμηλότερα από τις τιμές παρέμβασης τόσο για το ρύζι Japonica όσο και για το Indica. Ιδιαίτερα χαμηλές τιμές επικρατούσαν στην Ελλάδα για το ρύζι Indica.

Πίνακας 3: Μέσες τιμές στο εσωτερικό, εκφραζόμενες σε εκατοστιαίο ποσοστό της τιμής παρέμβασης

>ΘΕΣΗ ΠIΝΑΚΑ>

Συμπεραίνεται ότι κατά την τελευταία τριετία οι τιμές στις πλέον αντιπροσωπευτικές αγορές κινήθηκαν σε επίπεδα πολύ κάτω από τις τιμές παρέμβασης (η ίδια η παρέμβαση προσφέρεται για διάστημα τεσσάρων μηνών από την 1η Απριλίου).

4. Εισαγωγικο καθεστωσ

4.1 Σταθεροί δασμοί

Στη διάρκεια των διαπραγματεύσεων του Γύρου της Ουρουγουάης, συμφωνήθηκε να μετατραπούν οι μεταβλητές εισφορές σε σταθερούς δασμούς, και να μειωθούν συνολικώς κατά 36% έως το έτος 2000. Τούτο συνέβαινε επίσης και στην περίπτωση του ρυζιού, ο δε πίνακας 4 δείχνει τους συμφωνηθέντες δασμούς για το αναποφλοίωτο, το αποφλοιωμένο και το λευκασμένο ρύζι.

Πίνακας 4: Εισαγωγικοί δασμοί για το ρύζι, όπως καθορίζονται στο πρόγραμμα της GATT

>ΘΕΣΗ ΠIΝΑΚΑ>

4.2 Σύστημα οροφής

Ωστόσο, η ΕΕ συμφώνησε να εγγραφεί στο πρόγραμμα της GATT ειδική υποσημείωση 7 για το ρύζι, που συνεπάγεται ανώτατη τιμή για το εισαγόμενο αποφλοιωμένο ρύζι, ίση προς:

- για το ρύζι Japonica: ποσοστό 188% της τιμής παρέμβασης για το αναποφλοίωτο,

- για το ρύζι Indica: ποσοστό 180% της τιμής παρέμβασης για το αναποφλοίωτο,

ανεξάρτητα από την τιμή/ποιότητα του υπόψη ρυζιού.

Στην πράξη, τούτο σημαίνει χαμηλότερα τέλη για ρύζι υψηλότερης τιμής ενώ, με βάση το σύνηθες σύστημα "´κατ'αξία", συμβαίνει ακριβώς το αντίθετο.

Επειδή οι τιμές ρυζιού Basmati (αρωματικό ρύζι Indica από την Ινδία και το Πακιστάν) κινούνταν κατά μέσο όρο 250 EUR/t υψηλότερα από τις τιμές αναφοράς στην παγκόσμια αγορά, που χρησιμοποιούνται για τον υπολογισμό του τέλους, έπρεπε να χορηγηθεί ειδική μείωση ισοδύναμου ποσού για το είδος αυτό ρυζιού [1]. Κατά συνέπεια, αυξήθηκαν οι εισαγωγές ρυζιού Βasmati από περίπου 40 000 τόνους το 1994/95 σε περίπου 100 000 τόνους το 1998/99, λόγω επιβολής χαμηλού ή μηδενικού δασμού.

[1] Κατά την περίοδο 1995/1996, η μείωση αυτή ανερχόταν μόνο σε 50 EUR/t για ρύζι Basmati από το Πακιστάν.

Λόγω αυτού του συστήματος οροφής, στο διάστημα μεταξύ Ιουλίου 1995 και Φεβρουαρίου 2000, ο επιβληθείς εισαγωγικός δασμός αποφλοιωμένου ρυζιού Indica υπεχώρησε από περίπου 390 EUR/t σε περίπου 200 EUR/t. Το ύψος αυτό αντιστοιχεί σε 89 EUR/t κάτω από τον συμφωνημένο σταθερό δασμό για την περίοδο 1999/00.

4.3 Σύστημα Σωρευτικής Ανάκτησης (CRS)

Οι Ηνωμένες Πολιτείες ζήτησαν δύο φορές (Νοέμβριος 1995 και Φεβρουάριος 1997) τη σύγκληση του οργάνου διευθέτησης διαφορών του ΠΟΕ για το κοινοτικό εισαγωγικό καθεστώς ρυζιού και σιτηρών, επειδή θεωρούσαν ότι το σύστημα αντιπροσωπευτικών κοινοτικών τιμών δεν συμβιβάζεται με την GATT. Κατά την άποψή τους, η υποσημείωση έπρεπε να εφαρμοσθεί ανά φορτίο. Προκειμένου να αποφύγει τη σύγκληση του οργάνου, η Κοινότητα καθιέρωσε Σύστημα Σωρευτικής Ανάκτησης (CRS) για αποφλοιωμένο ρύζι, το οποίο εφαρμόστηκε εφαρμόστηκε επί μια δοκιμαστική περίοδο από την 1η Ιουλίου 1997 έως τις 31 Δεκεμβρίου 1998, ώστε να υπολογιστούν οι εισαγωγικοί δασμοί με βάση τις δηλούμενες τιμές ανά φορτίο.

Στη διάρκεια της περιόδου 1997/98, οι μέσοι εισαγωγικοί δασμοί για το κοινό αποφλοιωμένο ρύζι μειώθηκαν περίπου κατά 70 EUR/t, στο επίπεδο των 200 EUR/t, ως συνέπεια της εφαρμογής του CRS.

4.4 Σημερινός υπολογισμός των εισαγωγικών δασμών

Τον Δεκέμβριο 1998, μετά από διαβουλεύσεις μεταξύ της Επιτροπής και των ΗΠΑ, αποφασίστηκε να μην παραταθεί το CRS, επειδή συνεπαγόταν πολύπλοκες διοικητικές διαδικασίες και ήταν πηγή στρεβλώσεων του εμπορίου. Εγκαταστάθηκε νέο καθεστώς με βάση τις προηγούμενες αντιπροσωπευτικές τιμές για αποφλοιωμένο ρύζι Indica, προσαυξημένες κατά 8%, διαμορφώνοντας το σημερινό δασμό για το είδος αυτό ρυζιού σε περίπου 200 EUR/t (διατηρείται η μείωση για το ρύζι Basmati στο ίδιο επίπεδο των 250 EUR/t κατ'ανώτατο όριο).

4.5 Εισαγωγές με προτιμησιακό καθεστώς

Παράλληλα προς τις εισαγωγές με βάση το σύστημα οροφής, η ΕΕ εισάγει μεγάλες ποσότητες ρυζιού υπό "προτιμησιακούς όρους" ο σπουδαιότερος από τους οποίους είναι η ποσόστωση των 160 000 τόνων αποφλοιωμένου ρυζιού από χώρες ΑΚΕ/ΥΧΕ (ποσοστό 35% του συνήθους δασμού για τις χώρες ΑΚΕ και μηδενικός δασμός για τις ΥΧΕ).

Επιπλέον, υπήρχε υποχρέωση ανοίγματος δασμολογικής ποσόστωσης που συμφωνήθηκε με βάση το άρθρο ΧΧIV.6 της GATT (ένταξη νέων κρατών μελών) για:

- 63 000 τόνους/έτος λευκασμένου ρυζιού με μηδενικό δασμό

και

- 20 000 τόνους/έτος αποφλοιωμένου ρυζιού με δασμό 88 EUR/t.

Οι ανωτέρω εισαγωγές αντιπροσωπεύουν ποσοστό περίπου 40% των συνολικών εισαγωγών, ο δε μέσος δασμός που καταβάλλεται ανέρχεται σε περίπου 15% του δασμού που έχει ορισθεί βάσει των προγραμμάτων της GATT.

Ενώ οι εισαγωγές βάσει του συστήματος οροφής δεν έχουν ποσοτικό περιορισμό, οι ανωτέρω προτιμησιακοί όροι και οι δασμολογικές ποσοστώσεις αφορούν περιορισμένες ποσότητες.

5. Προταση μεταρρυθμισησ

Αφού εξέτασε προσεκτικά όλες τις πλευρές, συγκαταλεγομένης της συμβατότητας προς τους κανόνες της GATT, η Επιτροπή κατέληξε στο συμπέρασμα ότι για την επίλυση των σημερινών προβλημάτων η καλύτερη δυνατή εξέλιξη θα ήταν η ένταξη του τομέα του ρυζιού στο σύστημα αροτραίων καλλιεργειών, συνδυαζόμενη με την κατάργηση των τιμών παρέμβασης.

5.1 Ένταξη του ρυζιού στο σύστημα αροτραίων καλλιεργειών

Η πλήρης ενσωμάτωση του ρυζιού στο σύστημα αροτραίων καλλιεργειών προσφέρει μείζονα πλεονεκτήματα από πλευράς απλούστευσης και επίτευξης ισορροπίας στην αγορά, διευκολύνοντας τους αγρότες να επιλέγουν ελεύθερα, όποτε υφίσταται σχετική δυνατότητα, μεταξύ ορυζοκαλλιέργειας και άλλων αροτραίων καλλιεργειών.

Προκειμένου να ενταχθεί το ρύζι, πρέπει να ληφθούν διάφορα μέτρα:

- χρειάζεται να επεκταθούν οι εθνικές βασικές εκτάσεις αρόσιμων καλλιεργειών των κρατών μελών, συνεκτιμώντας τις εκτάσεις ορυζοπαραγωγής στη διάρκεια των ιδίων ετών αναφοράς, όπως χρησιμοποιούνταν στην περίπτωση των αροτραίων καλλιεργειών, δηλαδή 1989/1990 και 1991,

- προτείνεται η αύξηση των σημερινών στρεμματικών ενισχύσεων για το ρύζι, από το σημερινό επίπεδο των 52,65 EUR/t στα 63 EUR/t, που είναι ίσο με τη στρεμματική ενίσχυση που προβλέπεται για τα σιτηρά από την περίοδο 2001/2002. Το ποσό των 63 EUR/t πρέπει να πολλαπλασιάζεται επί την περιφερειακή απόδοση ώστε να διαμορφώνεται το ποσό της ενίσχυσης ανά εκτάριο,

- χρειάζεται επίσης τα κράτη μέλη να προσαρμόσουν τα σχέδια περιφερειακής διαίρεσής τους για να εντάξουν το ρύζι,

- τα ορυζοπαραγωγά κράτη μέλη θα έχουν τη δυνατότητα να εφαρμόσουν στο σχέδιο περιφερειακής διαίρεσής τους απόδοση για το ρύζι διαφορετική από εκείνη για τα σιτηρά. Εάν η απόδοση αυτή είναι υψηλότερη από την αντίστοιχη για τα σιτηρά, θα πρέπει να καθοριστεί χωριστή βασική έκταση,

- προκειμένου να επιτραπεί η εν λόγω ένταξη χωρίς να αλλάξει η δυνατότητα για τα κράτη μέλη να διατηρήσουν το ισχύον καθεστώς για τις λοιπές αροτραίες καλλιέργειες, θα χρειαστεί να προσαρμοσθούν οι συνολικές εθνικές αποδόσεις ώστε να συμπεριληφθούν οι υφιστάμενες εκτάσεις ορυζοκαλλιέργειας.

Η πλήρης ένταξη του ρυζιού στο σύστημα αροτραίων καλλιεργειών σημαίνει επίσης την εφαρμογή του συστήματος παύσης καλλιέργειας. Με το σημερινό ποσοστό του 10%, τούτο θα σήμαινε μείωση της παραγωγής κατά περίπου 150 000 τόνους αναποφλοίωτου ρυζιού (ή 90 000 τόνους ισοδύναμου λευκασμένου), που αντιπροσωπεύει άνω του ημίσεος της μέσης απορρόφησης της παρέμβασης κατά την τελευταία τριετία.

5.2 Κατάργηση της τιμής παρέμβασης

Η παρέμβαση θα πρέπει να αντιπροσωπεύει, στην ιδεώδη μορφή της, ένα πραγματικό δίχτυ ασφαλείας για την πλεονάζουσα παραγωγή. Ωστόσο, στην πράξη οφείλει κανείς να παραδεχθεί ότι συχνά συνιστά εμπόδιο για την ομαλή λειτουργία της αγοράς, καθώς και φραγμό για την προσαρμογή της παραγωγής στις πραγματικές ανάγκες της αγοράς.

Στη διάρκεια της μεταρρύθμισης του 1995 στον τομέα του ρυζιού, είχε ήδη αποφασιστεί η μείωση του ρόλου της παρέμβασης, με την περιστολή της περιόδου παρέμβασης από επτά σε τέσσερις μήνες (Απρίλιος έως Ιούλιος).

Τώρα πλέον προτείνεται η πλήρης κατάργηση της παρέμβασης.

Η ένταξη του ρυζιού στο σύστημα αροτραίων καλλιεργειών θα επιτρέψει στους αγρότες να αντιδρούν καλύτερα στα μηνύματα που αποστέλλει η αγορά όσον αφορά τη ζήτηση. Θα βελτιωθεί επίσης η ισορροπία στην αγορά λόγω της εφαρμογής του συστήματος παύσης καλλιέργειας. Όπως εξηγείται στην παράγραφο 5.1, οι αγρότες θα εισπράξουν αυξημένες στρεμματικές ενισχύσεις, οι οποίες θα αντισταθμίσουν επίσης τις διακυμάνσεις αγοραίων τιμών λόγω απουσίας της παρέμβασης.

Προτείνεται νομική βάση για να δοθεί στην Επιτροπή η δυνατότητα να επιτρέψει την ιδιωτική αποθεματοποίηση, ώστε να υπερπηδηθούν οι διαταραχές της αγοράς λόγω απουσίας παρέμβασης.

Σε περίπτωση που εξακολουθούν να συμβαίνουν σοβαρές αναστατώσεις της αγοράς κατόπιν της κατάργησης του μηχανισμού παρέμβασης, δημιουργείται ειδική νομική βάση που θα επιτρέψει στην Επιτροπή να λαμβάνει πρόσθετα ενδεδειγμένα μέτρα.

Όσον αφορά τις εισαγωγές, όπως αναφέρεται στην παράγραφο 4.2, προστέθηκε η υποσημείωση για το ρύζι στην εφαρμογή του γενικού συστήματος σταθερών δασμών (μεταβλητά τέλη μετατρεπόμενα σε σταθερούς δασμούς και σταδιακώς μειούμενα κατά 36%). Εάν η υποσημείωση καταστεί ανεφάρμοστη λόγω μη ύπαρξης μιας τιμής παρέμβασης, θα πρέπει καταρχήν ο σταθερός δασμός να επιβάλλεται στις πάσης φύσεως εισαγωγές ρυζιού που τώρα φθάνουν στην Κοινότητα βάσει του συστήματος οροφής. Στην περίπτωση αυτή, θα αυξηθεί η κοινοτική προτίμηση, επειδή οι σήμερα επιβαλλόμενοι δασμοί με βάση την υποσημείωση θα αυξηθούν από περίπου 200 EUR/t για αποφλοιωμένο ρύζι στο σταθερό δασμό των 264 EUR/t και δεν θα εφαρμόζονται πλέον μειώσεις για το ρύζι Basmati (κατ'ανώτατο όριο 250 EUR/t).

Σύμφωνα με την υποθετική αυτή εξέλιξη, οι εισαγόμενες ποσότητες με προτιμησιακούς όρους (γύρω στους 200 000 τόνους ή ποσοστό 40% των σημερινών εισαγωγών) θα εξακολουθήσουν να εισάγονται επειδή στις ποσότητες αυτές επιβάλλεται μηδενικός ή χαμηλού ύψους δασμός.

Άλλες ποιότητες ρυζιού, όπως το αμερικανικό barboiled, το ταϋλανδέζικο fragrant και το Basmati, οι οποίες έχουν κατακτήσει σοβαρά μερίδια αγοράς (επί του παρόντος γύρω στους 275 000 τόνους), πιθανότατα θα διατηρήσουν τις επιδόσεις τους λόγω του εξειδικευμένου τύπου των και των ιδιαίτερων προτιμήσεων των καταναλωτών. Η διαγραφή της υποσημείωσης θα σήμαινε στην πράξη την αφαίρεση ενός μέσου που μετά βίας δικαιολογείται από οικονομικής σκοπιάς, επειδή οδηγεί σε διακρίσεις μεταξύ διαφόρων ποιοτήτων, καθώς και σε στρέβλωση του εμπορίου. Η επιστροφή σε καθεστώς σταθερών δασμών θα απλουστεύσει σε μεγάλο βαθμό το σύστημα, καθιστώντας το διαφανέστερο για όλους τους εμπορευόμενους, και ως εκ τούτου θα διαμορφώσει σταθερότερο διεθνές περιβάλλον εμπορίας.

Η επιστροφή σε σταθερούς δασμούς θα επιφέρει την επιβολή δασμών, το ύψος των οποίων δεσμεύεται με βάση τον μηχανισμό, και θα καταστήσει αδρανή την υποσημείωση 7. Επειδή αυτό θα επηρεάσει τις εμπορικές μας σχέσεις με τις προμηθεύτριες χώρες, η Επιτροπή είναι έτοιμη να εξεύρει μια λύση διαπραγματευόμενη με τις χώρες αυτές, στην οποία θα λαμβάνονται υπόψη οι διεθνείς μας υποχρεώσεις. Την κατάλληλη στιγμή, η Επιτροπή προτίθεται να διατυπώσει προς τούτο σύσταση στο Συμβούλιο, ακολουθώντας τις διαδικασίες του ΠΟΕ και λαμβάνοντας υπόψη τα συμφέροντα των αναπτυσσόμενων χωρών.

Προτείνεται η διατήρηση, στον βασικό κανονισμό για το ρύζι, της νομικής βάσης για την επιδότηση των εμπορικών φορτίων προς τα υπερπόντια γαλλικά διαμερίσματα της Ρεϋνιόν. Η νομική αυτή βάση θα αναληφθεί από οριζόντιο κανονισμό που πρόκειται να προτείνει η Επιτροπή.

Όσον αφορά το ρύζι που καλλιεργείται στη γαλλική Γουιάνα, πρέπει να παρεμβληθεί διάταξη στον ανωτέρω οριζόντιο κανονισμό, που να εφαρμόζεται από την 1η Ιουλίου 2001, με την οποία θα καθορίζεται η ιδιαίτερη θέση της από πλευράς μη εφαρμογής του συστήματος παύσης καλλιέργειας και όπου η στήριξη περιορίζεται σε ανώτατη έκταση.

6. Κοστοσ για τον προϋπολογισμο

Σε περίπτωση πλήρους ένταξης του ρυζιού στον τομέα των αροτραίων καλλιεργειών, οι ετήσιες δαπάνες του προϋπολογισμού για τις στρεμματικές ενισχύσεις θα αυξηθούν κατά περίπου 23 εκατ. EUR.

Ωστόσο, η κατάργηση του συστήματος παρέμβασης θα οδηγήσει σε εξοικονόμηση, η οποία θα εξουδετερώσει και πλέον την πρόσθετη δαπάνη. Μόλις απορροφηθούν τα υφιστάμενα δημόσια αποθέματα, η εξοικονόμηση θα είναι της τάξης των 38 εκατ. EUR ανά έτος.

7. Τελικεσ παρατηρησεισ

Προκειμένου να υλοποιηθεί η ένταξη του τομέα του ρυζιού στο σύστημα αροτραίων καλλιεργειών, χρειάζεται τροποποίηση του κανονισμού (ΕΚ) αριθ. 1251/1999 του Συμβουλίου περί θεσπίσεως καθεστώτος στήριξης των παραγωγών ορισμένων αροτραίων καλλιεργειών. Πρέπει να γίνει πρόβλεψη για την προσαρμογή των εθνικών βασικών εκτάσεων, καθώς και των μέσων αποδόσεων, για την ενσωμάτωση του ρυζιού.

Εφόσον η Επιτροπή προσφάτως πρότεινε τροποποίηση του κανονισμού (ΕΚ) αριθ. 1251/1999, επίσης στο πλαίσιο της μεταρρύθμισης του συστήματος στήριξης για το λίνο και την κάνναβη, ο υπόψη κανονισμός χρειάζεται να κωδικοποιηθεί αφού το Συμβούλιο εκδώσει και τις δύο τροποποιήσεις.

Όπως εξηγείται ανωτέρω, προτείνεται η διαγραφή του μηχανισμού παρέμβασης από το σημερινό βασικό κανονισμό για το ρύζι (κανονισμός (ΕΚ) αριθ. 3072/95).

Λόγω της σημασίας των ανωτέρω τροποποιήσεων και της ανάγκης εναρμόνισης των κανονισμών των διαφόρων κοινών οργανώσεων αγοράς, προτείνεται να αντικατασταθεί από νέο ο σημερινός βασικός κανονισμός για το ρύζι.

Επειδή η παρούσα πρόταση είναι ικανή να αποκαταστήσει την ισορροπία στην εσωτερική αγορά ρυζιού, θα συμβάλει στη διαφύλαξη του εισοδήματος των ορυζοπαραγωγών στον απώτερο χρονικό ορίζοντα - που αποτελεί καίριο στόχο της παρούσας πρότασης - και θα επιτρέψει να συνεχιστεί η ορυζοπαραγωγή στην Ευρωπαϊκή Κοινότητα.

Τα προτεινόμενα μέτρα είναι ικανά να αποκαταστήσουν και διατηρήσουν την ανταγωνιστικότητα του παραγόμενου στην ΕΕ ρυζιού, και ως εκ τούτου αναμένεται να ωφελήσουν το πλήθος μικρομεσαίων γεωργικών επιχειρήσεων που αναπτύσσουν δραστηριότητα στον υπόψη κλάδο.

Τα προτεινόμενα μέτρα σέβονται επίσης το περιβάλλον και τον πολλαπλό ρόλο της γεωργίας, επειδή στόχος τους είναι να κατοχυρώσουν τη συνέχιση της ορυζοκαλλιέργειας σε εκτάσεις όπου μια προσεκτική διαχείριση υδάτων έχει μεγάλη σημασία για τη διατήρηση των ιδιαζόντων περιβαλλοντικών χαρακτηριστικών. Η Επιτροπή είναι πεπεισμένη για τη σημασία της καλλιέργειας ρυζιού σε συγκεκριμένες παραδοσιακές ζώνες και καλεί τα κράτη μέλη να υποβάλουν ειδική έκθεση, έως τις 31 Δεκεμβρίου 2003, με αντικείμενο την επίπτωση των προτεινόμενων μέτρων και τυχόν σχετικά εθνικά μέτρα που έχουν ληφθεί.

Στο πλαίσιο αυτό αξίζει να επισημανθεί ότι ο κανονισμός (ΕΚ) αριθ. 1259/1999 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης στο πλαίσιο της κοινής γεωργικής πολιτικής εφαρμόζεται επίσης για το ρύζι, και ειδικώς το άρθρο 3 του κανονισμού σχετικά με την προστασία του περιβάλλοντος. Επιπλέον, ο σημερινός κανονισμός περί αγροτικής ανάπτυξης (κανονισμός (ΕΚ) αριθ. 1257/1999 κεφάλαιο VI) επιτρέπει στα κράτη μέλη να θέτουν εκτός παραγωγής σε πλέον μόνιμη βάση εκτάσεις γης για ορυζοκαλλιέργεια (τουλάχιστον επί 5 έτη), για παράδειγμα προκειμένου να διαμορφωθούν φυσικά καταφύγια για πτηνά.

Τα προτεινόμενα μέτρα συμβάλλουν σε μεγάλο βαθμό στη δημοσιονομική πειθαρχία, επειδή δεν μπορεί να συνεχισθεί η δαπανηρή σώρευση αποθεμάτων παρέμβασης, και η σώρευση αυτή θα διακοπεί.

Προκειμένου να επιτραπεί στους αγρότες να ενημερωθούν επαρκώς εκ των προτέρων, και να δοθεί στα κράτη μέλη η δυνατότητα να λάβουν τα αναγκαία διοικητικά μέτρα, έχει σημασία να αποφασίσει το Συμβούλιο επί της προτάσεως αυτής το συντομότερο δυνατό.

2000/0152 (CNS)

Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ.1251/1999 για τη θέσπιση καθεστώτος στήριξης των παραγωγών ορισμένων αροτραίων καλλιεργειών, προκειμένου να συμπεριληφθεί το ρύζι

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 36 και 37,

την πρόταση της Επιτροπής [16],

[16] ΕΕ αριθ. C ... της , σ. .

τη γνώμη του Ευρωπαϊκού Κοινοβουλίου [17],

[17] ΕΕ αριθ. C ... της , σ. .

τη γνώμη της Οικονομικής και Κοινωνικής Επιτροπής [18],

[18] ΕΕ αριθ. C ... της , σ. .

τη γνώμη της Επιτροπής των Περιφερειών [19],

[19] ΕΕ αριθ. C ... της , σ. .

εκτιμώντας τα εξής:

(1) Η κοινή γεωργική πολιτική επιδιώκει την επίτευξη των στόχων που αναφέρονται στο άρθρο 33 της συνθήκης, λαμβανομένης υπόψη της κατάστασης της αγοράς.

(2) Η αγορά της Κοινότητας, στον τομέα του ρυζιού, εμφανίζει ανατροπή της ισορροπίας της και κύριο χαρακτηριστικό της κατάστασής της είναι ένας πολύ σημαντικός όγκος ποσοτήτων που κατέχονται από την παρέμβαση, ο οποίος αντιπροσωπεύει περίπου το ένα πέμπτο της κοινοτικής παραγωγής και αυξάνεται αισθητά με την πάροδο κάθε έτους. Η εν λόγω έλλειψη ισορροπίας οφείλεται συγχρόνως σε αύξηση της εσωτερικής παραγωγής, αύξηση των εισαγωγών καθώς και στον περιορισμό των εξαγωγών με επιστροφή σύμφωνα με τις διατάξεις της γενικής συμφωνίας επί της γεωργίας.

(3) Εάν το σύστημα στήριξης των τιμών όπως προβλέπεται στον κανονισμό (ΕΚ) αριθ. 3072/95 του Συμβουλίου της 22ας Δεκεμβρίου 1995 σχετικά με την κοινή οργάνωση αγοράς του ρυζιού [20] έπρεπε να διατηρηθεί, τα αποθέματα παρέμβασης ρυζιού θα παρουσίαζαν συνεχή αύξηση λόγω της δυσκολίας εξεύρεσης δυνατοτήτων διάθεσης για τα εν λόγω αποθέματα, επιφέροντας κατ´αυτόν τον τρόπο αισθητή αύξηση των δημοσιονομικών δαπανών.

[20] ΕΕ αριθ. L 329 της 30.12.1995, σ. 18.

(4) Πρέπει να εξευρεθεί μια λύση όσον αφορά την κατάσταση αυτή στο πλαίσιο αναθεώρησης της κοινής οργάνωσης αγοράς στον εν λόγω τομέα, η οποία πρέπει να καταλήξει σε συγκράτηση της παραγωγής, σε μια καλύτερη ισορροπία και σε μια μεγαλύτερη ρευστότητα της αγοράς, καθώς και σε μια βελτιωμένη ανταγωνιστικότητα της κοινοτικής γεωργίας, επιδιώκοντας συγχρόνως τους άλλους στόχους του άρθρου 33 της συνθήκης, μεταξύ των οποίων συγκαταλέγεται η διατήρηση μιας κατάλληλης στήριξης του εισοδήματος των παραγωγών. Η τροποποίηση αυτή πραγματοποιείται μέσω του κανονισμού (ΕΚ) αριθ. .../2000 [21]

[21] ΕΕ αριθ. L ... της , σ. .

(5) Μετά από προσεκτική εξέταση της κατάστασης από όλες τις πλευρές της, φαίνεται ότι η ενσωμάτωση του τομέα του ρυζιού στο καθεστώς στήριξης των παραγωγών ορισμένων αροτραίων καλλιεργειών, που διέπεται από τον κανονισμό (ΕΚ) αριθ. 1251/1999 του Συμβουλίου [22], όπως τροποποιήθηκε από τον κανονισμό (ΕΚ) αριθ. 2704/1999 [23], καθώς και τον κανονισμό (ΕΚ) αριθ. ..../2000 για να συμπεριληφθούν ο λίνος και η κάνναβη για την παραγωγή ινών σε συνδυασμό με την κατάργηση του καθεστώτος της τιμής στην παρέμβαση αποτελεί την πλέον κατάλληλη λύση.

[22] ΕΕ αριθ. L 160 της 26.6.1999, σ. 1.

[23] ΕΕ αριθ. L 327 της 21.12.1999, σ. 12.

(6) Επειδή το ρύζι έχει διαφορετική απόδοση από εκείνη των υπολοίπων δημητριακών, είναι σκόπιμο να δοθεί η δυνατότητα στα κράτη μέλη να προβλέψουν ιδιαίτερη απόδοση για το εν λόγω προϊόν.

(7) Η υπαγωγή του ρυζιού στο καθεστώς στήριξης των παραγωγών ορισμένων αροτραίων καλλιεργειών έχει ως αποτέλεσμα, σε ορισμένα κράτη μέλη την τροποποίηση των μέσων αποδόσεων· κατά συνέπεια πρέπει να προσαρμοστούν τα στοιχεία που αφορούν τις μέσες αυτές αποδόσεις που εμφαίνονται στον κανονισμό.

(8) Λαμβανομένης υπόψη της κατάργησης της τιμής παρέμβασης, πρέπει να εφαρμοστεί στο ρύζι το ενιαίο βασικό ποσό που ορίζεται για το σύνολο των αροτραίων καλλιεργειών από την πρώτη περίοδο εμπορίας.

(9) Για να διευκολυνθεί η εφαρμογή των διατάξεων του παρόντος κανονισμού, πρέπει να προβλεφθεί μια διαδικασία που θεσπίζει τη στενή συνεργασία μεταξύ των κρατών μελών και της Επιτροπής. Τα αναγκαία μέτρα για την εφαρμογή της παρούσας πράξης αποφασίζονται με συμμόρφωση προς την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [24],

[24] ΕΕ αριθ. L 184 της 17.7.1999, σ. 23.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ.1251/1999 τροποποιείται ως εξής:

1. Στο άρθρο 3 παράγραφος 3, το δεύτερο εδάφιο αντικαθίσταται από το ακόλουθο κείμενο:

«Η αρδευόμενη βασική έκταση ισούται προς τη μέση αρδευόμενη έκταση στη διάρκεια των ετών 1989, 1990 και 1991 η οποία εκαλλιεργείτο για τη συγκομιδή αροτραίων καλλιεργειών, συμπεριλαμβανομένων των αυξήσεων που επήλθαν δυνάμει του άρθρου 3 παράγραφος 1 τέταρτο εδάφιο τελευταία πρόταση του κανονισμού (ΕΟΚ) αριθ. 1765/92. Οι εκτάσεις που λαμβάνονται υπόψη για το ρύζι στο πλαίσιο της διακεκριμένης αυτής έκτασης είναι εκείνες που προβλέπονται στο άρθρο 6 παράγραφος 4 του κανονισμού (ΕΚ) αριθ. 3072/95.

Η βασική αρδευόμενη έκταση για την Πορτογαλία αυξάνεται σταδιακώς κατά 60 000 εκτάρια, για όσες εκτάσεις τεκμηριώνεται ότι οι επενδύσεις σε αρδευτικά έργα άρχισαν μετά την 1η Αυγούστου 1992. Η αύξηση αυτή μπορεί να προστεθεί, εν μέρει ή εν όλω, στην αρδευόμενη βασική έκταση αραβοσίτου, όπως προβλέπεται στο άρθρο 3 παράγραφος 2.»

2. Στο άρθρο 3 προστίθεται η ακόλουθη παράγραφος 3α:

«3α. Τα κράτη μέλη δύνανται να προβλέπουν, στα σχέδια περιφερειακής διαίρεσής τους, την εφαρμογή για το ρύζι ενός ιδιαίτερου ύψους απόδοσης για κάθε αντίστοιχη περιοχή παραγωγής. Οι ιδιαίτερες αυτές αποδόσεις καθορίζονται σε τέτοιο επίπεδο ώστε ο μέσος σταθμισμένος τους όρος να ισούται με 6,04 για την Ιταλία. με 6,35 για την Ισπανία, με 7,48 για την Ελλάδα, με 6,05 για την Πορτογαλία και με 5,86 για την Γαλλία. Στις περιπτώσεις αυτές, πρέπει να οριστεί χωριστά για το ρύζι μια βασική έκταση, όπως προβλέπεται στο άρθρο 2 παράγραφος 2.»

3. Στο άρθρο 3 παράγραφος 6, προστίθεται το ακόλουθο εδάφιο:

«Τα κράτη μέλη υποβάλλουν στην Επιτροπή την ενδεχόμενη αναθεώρηση των σχεδίων περιφερειοποίησης, προκειμένου να ενσωματωθούν σ' αυτά τα στοιχεία που αφορούν το ρύζι, το αργότερο την 1η Αυγούστου 2000.»

4. Στο άρθρο 3 παράγραφος 7, το πρώτο εδάφιο αντικαθίσταται από το ακόλουθο κείμενο:

«Στην περίπτωση που ένα κράτος μέλος, κατ' εφαρμογή της παραγράφου 1, επιλέγει να προβεί σε καθορισμό των περιφερειών παραγωγής, η οριοθέτηση των οποίων δεν αντιστοιχεί σε εκείνη των περιφερειακών βασικών εκτάσεων, διαβιβάζει στην Επιτροπή κατάλογο όλων των αιτήσεων ενίσχυσης, καθώς και των αντιστοίχων αποδόσεων. Εάν από τα στοιχεία αυτά, όσον αφορά ένα κράτος μέλος, διαπιστωθεί υπέρβαση της μέσης απόδοσης που προκύπτει από το σχέδιο περιφερειοποίησης που εφαρμόστηκε για το 1993, ή, στην περίπτωση της Αυστρίας, της Φινλανδίας και της Σουηδίας, της μέσης απόδοσης που προκύπτει από το σχέδιο που εφαρμόστηκε για το 1995 ή, στην περίπτωση της Ιταλίας και της Ισπανίας, της Ελλάδας, της Πορτογαλίας και της Γαλλίας, της απόδοσης που καθορίζεται αντιστοίχως σε 4,00 τόνους ανά εκτάριο, 2,95 ανά εκτάριο, 3,48 τόνους ανά εκτάριο, 3,00 τόνους ανά εκτάριο και 6,02 τόνους ανά εκτάριο, όλες οι πληρωμές που πρόκειται να πραγματοποιηθούν στο εν λόγω κράτος μέλος για την επόμενη περίοδο μειώνονται κατ' αναλογία της διαπιστωθείσας υπέρβασης. Ωστόσο, η παρούσα διάταξη δεν εφαρμόζεται όταν η ποσότητα για την οποία υποβλήθηκαν αιτήσεις, εκφραζόμενη σε τόνους σιτηρών, δεν υπερβαίνει την ποσότητα που προκύπτει από το γινόμενο του συνόλου των βασικών εκτάσεων του κράτους μέλους επί την προαναφερόμενη μέση απόδοση. »

5. Στο άρθρο 4, η παράγραφος 2 αντικαθίσταται από το ακόλουθο κείμενο:

« 2. Για τον υπολογισμό που αναφέρεται στην παράγραφο 1 χρησιμοποιείται η μέση απόδοση σιτηρών για όλες τις αροτραίες καλλιέργειες. Σε περίπτωση που ένα κράτος μέλος προτιμά να εφαρμόσει ιδιαίτερη απόδοση όπως προβλέπεται στο άρθρο 3 παράγραφος 3α, η απόδοση αυτή χρησιμοποιείται για το ρύζι, ενώ η μέση απόδοση σιτηρών χρησιμοποιείται για τις αροτραίες καλλιέργειες πλην του ρυζιού.

Ωστόσο, όταν ο αραβόσιτος λαμβάνεται χωριστά υπόψη, χρησιμοποιείται η απόδοση «αραβοσίτου» για τον αραβόσιτο και η απόδοση «σιτηρά πλην αραβοσίτου» για τα σιτηρά, τους ελαιούχους σπόρους, το ρύζι, τους λιναρόσπορους, καθώς και για το λίνο και την κάνναβη που προορίζονται για την παραγωγή ινών.»

6. Στο άρθρο 4 παράγραφος 3, το πρώτο εδάφιο συμπληρώνεται από την ακόλουθη φράση:

«για το ρύζι:

- 63,00 EUR ανά τόνο από την περίοδο εμπορίας 2001/2002. »

7. Στο άρθρο 6 παράγραφος 2 προστίθεται το ακόλουθο εδάφιο:

"Έως τις 31 Δεκεμβρίου 2003, τα κράτη μέλη με σχετική παραγωγή υποβάλλουν στην Επιτροπή έκθεση σχετικά με την κατάσταση της ορυζοπαραγωγής από πλευράς περιβάλλοντος, κάνοντας ειδική αναφορά στην ανάπτυξη στις παραδοσιακές ζώνες και στην επενέργεια τυχόν εθνικών μέτρων τα οποία λαμβάνονται για τη διαφύλαξη του περιβαλλοντικού ενδιαφέροντος της διακοπής της ορυζοκαλλιέργειας σε εκτάσεις ορυζώνων."

8. Το άρθρο 9 τροποποιείται ως εξής :

a) η εισαγωγική φράση αντικαθίσταται από το ακόλουθο κείμενο :

«Οι λεπτομέρειες εφαρμογής του παρόντος κεφαλαίου θεσπίζονται βάσει της διαδικασίας που προβλέπεται στο άρθρο 9α παράγραφος 2 και ιδίως τους κανόνες που : »·

β) στο πρώτο εδάφιο, μετά την πέμπτη περίπτωση παρεμβάλλεται το ακόλουθο κείμενο :

«- αφορούν το ρύζι, και ενδεχομένως τον καθορισμό της ιδιαίτερης βασικής έκτασης λαμβάνοντας υπόψη τις εκτάσεις που προβλέπονται στο άρθρο 6 παράγραφος 4 του κανονισμού (ΕΚ) αριθ. 3072/95, »·

γ) στο δεύτερο εδάφιο, πρώτη περίπτωση, το στοιχείο ii) αντικαθίσταται από το ακόλουθο κείμενο :

« ii) πιστοποιημένοι σπόροι προς σπορά στην περίπτωση του σκληρού σίτου, του ρυζιού καθώς και του λίνου και της κάνναβης, που προορίζονται για την παραγωγή ινών, ».

9. Παρεμβάλλεται το ακόλουθο άρθρο 9α :

«Άρθρο 9α

1. Η Επιτροπή επικουρείται από την επιτροπή διαχείρισης σιτηρών που συστάθηκε βάσει του άρθρου 23 του κανονισμού (ΕΚ) αριθ. 1766/92.

2. Όταν γίνεται παραπομπή στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ, τηρώντας τις διατάξεις του άρθρου 8 της εν λόγω απόφασης.

3. Το χρονικό διάστημα που προβλέπεται στο άρθρο 4 παράγραφος 3 της απόφασης 1999/468/ΕΚ καθορίζεται σε ένα μήνα. »

10. Στο άρθρο 10 παράγραφος 3, τελευταίο εδάφιο, και στο άρθρο 12, η παραπομπή στο «άρθρο 23 του κανονισμού (ΕΟΚ) αριθ. 1766/92» αντικαθίσταται από την παραπομπή στο «άρθρο 9α παράγραφος 2».

11. Στο παράρτημα I, προστίθεται το ακόλουθο σημείο VI:

Κωδικός ΣΟ // Περιγραφή των εμπορευμάτων

VI. ΡΥΖΙ

1006 10 //

Ρύζι

Άρθρο 2

Ο παρών κανονισμός αρχίζει να ισχύει την έβδομη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την περίοδο εμπορίας 2001/2002.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>

ΠΑΡΑΡΤΗΜΑ ΤΟΥ ΔΗΜΟΣΙΟΝΟΜΙΚΟΥ ΔΕΛΤΙΟΥ

1. Δαπάνεσ

Η δημοσιονομική επίπτωση της πρότασης επί της δαπάνης του ΕΓΤΠΕ-τμήμα Εγγυήσεων εκτιμάται σε σχέση με τις υποθέσεις που χρησιμοποιήθηκαν για τον τομέα του ρυζιού στο προσχέδιο προϋπολογισμού για το 2001 (σενάριο status quo):

- οι ενισχύσεις ανά εκτάριο καταβάλλονται για μια συνολική επιλέξιμη έκταση 408 034 εκταρίων, με μέγιστη βασική έκταση για την Ένωση 434 123 εκταρίων,

- σύμφωνα με τους ισχύοντες κανονισμούς, οι αγορές από τη δημόσια παρέμβαση προβλέπονται σε 333 000 τόνους ρυζιού paddy (200 000 τόνους ισοδυνάμου λευκασμένου ρυζιού) με πωλήσεις 157 000 τόνων.

Ως αποτέλεσμα της κατάργησης του συστήματος παρέμβασης, δεν θα πραγματοποιηθεί πλέον η αγορά 200 000 τόνων ισοδυνάμου λευκασμένου ρυζιού, πράγμα που θα μπορεί να έχει πτωτική επίπτωση στις αγοραίες τιμές. Αυτό θα μπορούσε να οδηγήσει σε βελτίωση της ανταγωνιστικότητας του κοινοτικού ρυζιού και να καταλήξει σε ανάκαμψη της εσωτερικής αγοράς λόγω αυξανομένων δυνατοτήτων για εξαγωγές προς τρίτες χώρες χωρίς επιστροφή. Κατ' αυτή την υπόθεση, εικάζονται οι ακόλουθες συνέπειες:

* αυξανόμενες πωλήσεις κοινοτικού ρυζιού στην εσωτερική αγορά ύψους 40 000 τόνων, από τις οποίες 15 000 τόνοι αντιστοιχούν σε αύξηση της συνολικής εσωτερικής κατανάλωσης ως αποτέλεσμα της βελτιωμένης ρευστότητας της αγοράς και 25 000 τόνοι αντικαθιστούν ισοδύναμη ποσότητα εισαγόμενου ρυζιού,

* αύξηση των κοινοτικών εξαγωγών χωρίς επιστροφή 15 000 τόνων,

* μείωση του ύψους των επιστροφών κατά την εξαγωγή και της ενίσχυσης για τον εφοδιασμό με ρύζι της νήσου Ρεϋνιόν σε 60 EUR/τόνο ισοδυνάμου λευκασμένου ρυζιού ως αποτέλεσμα της βελτιωμένης ανταγωνιστικότητας της αγοράς, συγκρίσιμης με τη μέση αύξηση της ενίσχυσης ανά έκταση.

Οι δημοσιονομικές επιπτώσεις που προκύπτουν από το μέτρο εμφαίνονται στο παράρτημα I

2. Ίδιοι πόροι

Με την επιφύλαξη των αποτελεσμάτων των διαβουλεύσεων με τις ενδιαφερόμενες χώρες.

Το τρέχον επίπεδο των κοινοτικών εισαγωγών σε ισοδύναμο λευκασμένου ρυζιού (μη συμπεριλαμβανομένων των θραυσμάτων ρυζιού) εκτιμάται σε 525 000 τόνους (περίπου 710 000 τόνους σε όρους βάρους προϊόντος).

Με την κατάργηση της τιμής παρέμβασης, το ισχύον σύστημα των εισαγωγικών δασμών που έχει σχέση με μια τιμή κατωφλίου αντικαταστάθηκε από τους πλήρεις δασμούς που καθορίζονται στα προγράμματα του ΠΟΕ από 1.7.2000. Σ' αυτή την περίπτωση, και λαμβανομένης υπόψη της ύπαρξης διακανονισμών για ορισμένες κατηγορίες εισαγομένου ρυζιού από τις χώρες ΑΚΕ και τα υπερπόντια διαμερίσματα καθώς και των ελάχιστων ποσοστώσεων πρόσβασης σύμφωνα με τον ΠΟΕ, εκτιμάται ότι η εφαρμογή των πλήρων δασμών θα συνεπάγεται μείωση των κοινοτικών εισαγωγών από το 2001/2002 25 000 τόνων σε 500 000 τόνους. Εικάζεται ότι η γενική μείωση των 25 000 τόνων θα συγκεντρωθεί σε εκείνες τις κατηγορίες και καταγωγές που υπόκεινται στη μεγαλύτερη αύξηση των ποσοστών δασμού.

Βάσει των υποθέσεων αυτών, η επίπτωση της πρότασης επί των ιδίων πόρων εμφαίνεται στο παράρτημα ΙΙΙ.

ΠΑΡΑΡΤΗΜΑ I

Υπολογισμός της δημοσιονομικής επίπτωσης της προτεινόμενης τροποποίησης της κοινής οργάνωσης αγοράς στον τομέα του ρυζιού

>ΘΕΣΗ ΠIΝΑΚΑ>

ΠΑΡΑΡΤΗΜΑ II

>ΘΕΣΗ ΠIΝΑΚΑ>

ΠΑΡΑΡΤΗΜΑ III

>ΘΕΣΗ ΠIΝΑΚΑ>

1. Προβλέψεις εισαγωγών και ύψος επιβάρυνσης

>ΘΕΣΗ ΠIΝΑΚΑ>

2. Επίπτωση κατά οικονομικό έτος

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Σημείωση

Λαμβάνεται ως υπόθεση ότι οι επιβαρύνσεις καταλογίζονται ως ίδιοι πόροι δύο μήνες μετά τον μήνα της εισαγωγής.